**1.** Σε κάθε μία από τις διατυπώσεις που ακολουθούν να δώσετε το χαρακτηρισμό «Σωστό» ή «Λάθος», ανάλογα με το αν αποδίδουν το νόημα του κειμένου σωστά ή όχι. Να αιτιολογήσετε την απάντησή σας με συγκεκριμένη αναφορά στο κείμενο.

1. Ο Σωκράτης υποστηρίζει ότι οι οικιστές δεν πρέπει να αφήσουν τους ἀπείρους ἀληθείας να ασχολούνται μόνο με την παιδεία.
2. Οι ἀληθείας ἄπειροι είναι ακατάλληλοι να κυβερνήσουν την πολιτεία.
3. Οι ἀληθείας ἄπειροι νομίζουν ότι παρόλο που είναι ακόμα ζωντανοί έχουν εγκατασταθεί στα νησιά των μακάρων.
4. Όσοι ασχολούνται με την παιδεία ως το τέλος της ζωής τους είναι κατάλληλοι να αναλάβουν την διακυβέρνηση πολιτείας.
5. Ο φιλόσοφος οφείλει να γίνει πολιτικός. **Μονάδες 10**

**Β1.** Είναι γνωστό ότι ο Πλάτωνας απέδιδε μεγάλη σημασία στο ρόλο της παιδείας. Φαίνεται κάτι τέτοιο στο παραπάνω απόσπασμα (Τί δε;… σπουδαιότεραι.); Να δικαιολογήσετε την απάντησή σας (200-250 λέξεις). **Μονάδες 10**

**Β2.** Ποιες είναι οι σχέσεις μεταξύ των πολιτών και μεταξύ νόμου και πολιτών σύμφωνα με το κείμενο; Πώς θα χαρακτηρίζατε το πολίτευμα στο οποίο οι σχέσεις ορίζονται με τον τρόπο αυτό; (300-350 λέξεις). **Μονάδες 10**

**Β3.** Σε κάθε μία από τις διατυπώσεις που ακολουθούν να δώσετε το χαρακτηρισμό «Σωστό» ή «Λάθος».

1. Η έβδομη επιστολή του Πλάτωνα προς τους Αθηναίους φίλους είχε τη μορφή αυτοβιογραφίας.
2. Ο Σωκράτης και ο Γλαύκων είχαν κατεβεί στον Πειραιά για να παρακολουθήσουν τη γιορτή της Άρτεμης.
3. Οι τριάκοντα τύραννοι επιχείρησαν να κάνουν συνεργό στις βιαιοπραγίες του τον Πλάτωνα.
4. Θέμα της Πολιτείας είναι η παιδεία ως στροφή της ψυχής προς την ιδέα του αγαθού.
5. Οι φύλακες επίκουροι αναλαμβάνουν να τρέφουν αλλά όχι πλουσιοπάροχα τις άλλες δύο τάξεις της πλατωνικής πολιτείας.
6. Σύμφωνα με τον Πλάτωνα για να υπάρχει αρμονία θα πρέπει η κατώτερη τάξη να υπακούει στην ανώτερη.
7. Τα παιδιά από την τάξη των δημιουργούν μπορούσαν να μεταπηδήσουν στην ανώτερη τάξη και αντίστροφα.
8. Η πόλη-κράτος είναι ένας ζωντανός οργανισμός, μια μεγάλη συλλογική ζωή.
9. Ο Θρασύμαχος διισχυρίζεται ότι δικαιοσύνη είναι να αποδίδεις τα ίσα, καλό στον φίλο, καλό στον εχθρό.
10. Οι φιλόσοφοι βασιλείς δεν έχουν οικογένεια.

**Μονάδες 10**

**Β4. α) Να αντιστοιχίσετε τις λέξεις της Α στήλης με τις ετυμολογικά συγγενείς τους από τη δεύτερη στήλη:**

|  |  |
| --- | --- |
| **Α** | **Β** |
| **ἰδεῖν** | **σχεδόν** |
| **ποῖον** | **χρεία** |
| **μετέχειν** | **κάτοπτρο** |
| **καταχρῆται** | **ποιοτικός** |

**β)**Να γράψετε σύνθετες λέξεις της νέας ελληνικής χρησιμοποιώντας για β´ συνθετικό τις παρακάτω λέξεις του κειμένου(για κάθε λέξη της αρχαίας ελληνικής να γράψετε μια σύνθετη λέξη της νέας ελληνικής):**ἀληθείας, ἱκανῶς, τιμῶν, νόμῳ, πράξει, πόλεως.** **Μονάδες 10**

**Β5.Παράλληλο κείμενο: Σαρλ Μπωντλαίρ, ΑΛΜΠΑΤΡΟΣ**

Συχνά για να περάσουνε την ώρα οι ναυτικοί

άλμπατρος πιάνουνε, πουλιά μεγάλα της θαλάσσης,

που ακολουθούνε σύντροφοι, το πλοίο, νωχελικοί

καθώς γλιστράει στου ωκεανού τις αχανείς εκτάσεις.

Και μόλις στο κατάστρωμα του καραβιού βρεθούν

αυτοί οι ρηγάδες τ’ ουρανού, αδέξιοι, ντροπιασμένοι,

τ’ αποσταμένα τους φτερά στα πλάγια παρατούν

να σέρνονται σαν τα κουπιά που η βάρκα τα πηγαίνει.

Πώς κείτεται έτσι ο φτερωτός ταξιδευτής δειλός!

Τ’ ωραίο πουλί τι κωμικό κι αδέξιο που απομένει!

Ένας τους με την πίπα του το ράμφος του χτυπά

κι άλλος, χωλαίνοντας, το πώς πετούσε παρασταίνει.

Ίδιος με τούτο ο Ποιητής τ’ αγέρωχο πουλί

που ζει στη μπόρα κι αψηφά το βέλος του θανάτου,

σαν έρθει εξόριστος στη γη και στην οχλοβοή

μέσ’ στα γιγάντια του φτερά χάνει τα βήματά του.

**μτφρ. Αλέξανδρος Μπάρας**

**(1906-1990)**

Να αναζητήσετε αναλογίες ανάμεσα στα αιχμαλωτισμένα θαλασσοπούλια, τον ποιητή και «τὰ βελτίστας φύσεις» (300-350 λέξεις) **Μονάδες 10**

**Β1. «*βελτίστας* *φύσεις*», «*καταβαίνειν*»:**Να προσδιορίσετε το περιεχόμενο των παραπάνω όρων του κειμένου.**Μονάδες 10**

**Β2.**᾿***Επελάθου, ἦν δ’ ἐγώ, πάλιν, ὦ φίλε, ὅτι νόμῳ οὐ τοῦτο μέλει, ὅπως ἕν τι γένος ἐν πόλει διαφερόντως εὖ πράξει, ἀλλ’ ἐν ὅλῃ τῇ πόλει τοῦτο μηχανᾶται ἐγγενέσθαι, συναρμόττων τοὺς πολίτας πειθοῖ τε καὶ ἀνάγκῃ»:*** Στο συγκεκριμένο απόσπασμα ποια είναι η άποψη του Σωκράτη στην οποία στηρίζει την επιχειρηματολογία του προκειμένου να απαντήσει στην ένσταση του Γλαύκωνα; Μπορεί αυτή να συσχετιστεί με την πλατωνική ηθική;

**Μονάδες 10**

**Β3. «ἀλλὰ δίκαια πρὸς αὐτοὺς ἐροῦμεν»:** Λαμβάνοντας υπόψη τη φράση αυτή να δείξετε τη σχέση που έχει το περιεχόμενο του αποσπάσματος με το θέμα του ευρύτερου έργου «Πολιτεία» και να εξηγήσετε τη σκοπιμότητα σύγχυσης των ορίων ανάμεσα στην ιδανική πολιτεία και την πραγματικότητα της εποχής του Πλάτωνα.

**Μονάδες 10**

**Β4.**Ποια είναι τα μέρη της ψυχής κατά τον Πλάτωνα, σε ποια σχέση βρίσκονται με τις τάξεις της *Πολιτείας*και σε ποια σχέση πρέπει να βρίσκονται μεταξύ τους για να θεωρείται ο άνθρωπος δίκαιος;

**Μονάδες 10**

**Β5.α)**Να βρείτε στο διδαγμένο κείμενο μία ετυμολογικά συγγενή λέξη, απλή ή σύνθετη, για καθεμιά από τις παρακάτω λέξεις της νέας ελληνικής: **βάθρο, προίκα**, **ανέκδοτος, κάθετος, ρήτρα** (μονάδες 5)

**β)**Για καθεμιά από τις ακόλουθες λέξεις να γράψετε μια ομόρριζη (απλή ή σύνθετη ) στη νέα ελληνική με τις καταλήξεις που σας δίνονται:  (μονάδες 5 )

***ἔφη*:                           -μη**

***ζῆν*:                             -ή**

**᾿*Επελάθου*:               -α**

***συναρμόττων*:         -γη**

***διαφερόντως*:          -ος**